ПУБЛИЧНА ПОКАНА

за набиране на кандидати за

 представител на държавата за член на Съвета на директорите на "ВАЗОВСКИ МАШИНОСТРОИТЕЛНИ ЗАВОДИ" ЕАД, ЕИК 129007111

На основание чл. 21, ал. 1 от Закона за публичните предприятия (ЗПП), чл. 31 - 37 от Правилника за прилагане на Закона за публичните предприятия (ППЗПП) и във връзка с решенията, отразени в Протокол № 44 от проведено на 06.11.2024 г. заседание, Съветът на директорите на „Държавна консолидационна компания“ ЕАД, гр. София (ДКК ЕАД)[[1]](#footnote-1)

# ОБЯВЯВА

Конкурс за избор на 1 (един) представител на държавата за член на Съвета на директорите на "ВАЗОВСКИ МАШИНОСТРОИТЕЛНИ ЗАВОДИ" ЕАД, ЕИК 129007111

**I. УСЛОВИЯ ЗА УЧАСТИЕ И КРИТЕРИИ ЗА ПОДБОР**

В конкурсната процедура може да участва лице, което е български гражданин или гражданин на Европейския съюз, на държава – страна по Споразумението за Европейското икономическо пространство, или на Конфедерация Швейцария и отговаря на изискванията на **чл. 20, ал. 1 от Закона за публичните предприятия.**

**1. Критерии за подбор. Кандидатите следва да отговарят на следните изисквания:**

**1.1.** **Подходяща образователно-квалификационна степен.**

Придобито висше образование, образователно-квалификационна степен „магистър“ в едно от следните професионални направления: „икономика“, „право“, „архитектура, строителство и геодезия“, „военно дело“.

**1.2.** **Професионален опит.**

Минимум 5 години професионален опит по специалност/специалности от посочените професионални направления по т. 1.1 и/или на ръководна позиция и/или като член на орган за управление или контрол в публично предприятие.

**1.3.** **Други подходящи професионални умения и компетенции**

Професионални умения и компетентности в областта на стратегическото планиране и/или в областта на оперативното управление, както и по отношение на други дейности, свързани с ефективното управление на предприятия.

**1.4.** **Добра репутация, съгласно чл. 34, ал. 5 от ППЗПП**

 **ІІ. Начин на провеждане на конкурса:**

Конкурсната процедура се провежда по реда и при условията на Глава пета, Раздел III от Правилника за прилагане на Закона за публичните предприятия и включва следните етапи:

**1. Подбор** – допускане на кандидатите на база на представените документи и критериите за подбор. До конкурса се допускат кандидатите, по отношение на които не са налице пречките по чл. 20, ал. 1, т. 1-8 и т. 13 от Закона за публичните предприятия и отговарят на критериите за подбор.

В десетдневен срок след изтичането на срока за подаване на документи от кандидатите, Комисията за номиниране извършва проверка по документи и изготвя списък на допуснатите и недопуснатите кандидати. След утвърждаване на списъка, се изпраща уведомление до недопуснатите кандидати чрез писмено съобщение или чрез електронна поща, в което се посочват и основанията за недопускането им.

Комисията за номиниране изпраща уведомления до допуснатите кандидати за участие в писмената част, като определя краен срок за представяне на разработените от кандидатите концепции.

**2. Процедура по оценка**, включваща две части – **писмена** (представяне на концепция за развитие на предприятието и приноса на кандидата в това отношение) и **устна**(интервю за проверка на компетентностите, знанията и уменията на кандидата), като и за двете части се определят минимални оценки, непостигането на които е основание за отстраняване на кандидатите от по-нататъшно участие в конкурсната процедура.

Писмените материали (концепциите) се оценяват от Комисията за номиниране в десетдневен срок, като кандидатите, получили оценка от писмената част, не по-ниска от определената в методиката, се канят за участие в интервю в посочен ден и час.

В десетдневен срок след провеждането на интервютата с всеки един от кандидатите Комисията за номиниране извършва крайно класиране, като резултатите от конкурса и номинираните кандидати се предоставят на компетентния орган на публичното предприятие за вземане на решение.

**III. Критерии и методика за оценка на кандидатите**

**1. Писмена част**

**1.1. Писмената част** (концепцията) следва да е разработена максимално ясно и конкретно, да е обвързана с мисията, визията и предмета на дейност на предприятието и да съдържа план за действие с посочени краткосрочни, средносрочни и дългосрочни цели за развитието му, мерки за изпълнението им, приоритет и срок за постигането им, както и да се посочи приноса на кандидата в управлението на предприятието.

**1.2.** Писмената работа (концепция) се оценява по следните критерии:

* съответствие на разработената концепция с дейността, стратегията и целите на публичното предприятие;
* практическа приложимост по отношение на дейността на публичното предприятие;
* обоснованост на управленските цели и действия, както и мерки за постигането им;
* очаквани резултати – ефективност на предложените мерки;
* яснота, изчерпателност, логичност и стилова издържаност (увод, същинска част, анализ и заключение).

**1.3.** Концепцията се оценява по 5-степенна скала от всеки член на Комисията, както следва:

* 5 – напълно отговаря на изискванията;
* 4 – в голяма степен отговаря на изискванията;
* 3 – в средна степен отговаря на изискванията;
* 2 – в малка степен отговаря на изискванията;
* 1 – не отговаря на изискванията.

**1.4.** Кандидати, чиито концепции са оценени не по-ниско от „4“, се допускат до участие в интервю.

**2. Устна част**

**2.1**. С допуснатите до участие кандидати от писмената част се провежда интервю, като те се оценяват от всеки един член на Комисията по всички критерии по 5-степенна скала въз основа на предоставените отговори на въпросите на Комисията. Интервюто включва въпроси относно:

* представената концепция;
* познаване на нормативната уредба, регламентираща управлението на публичните предприятия, както и специалните норми, касаещи дейността на съответното публично предприятие – правомощия, отговорности, компетентности и др.;
* познаване на дейността на дружеството;
* умения и компетентности.

**2.2.** Критериите за оценка на кандидатите от интервюто, включват оценка на нивото на следните компетентности:

* познаване на нормативната уредба и дейността на публичното предприятие;
* професионална и управленска компетентност;
* лидерски умения;
* умения за преговори и убеждаване;
* умения за работа в екип;
* комуникационни умения.

**2.3.** При оценка на кандидатите при провеждане на интервюто се отчитат техните умения за логичност, последователност на изложението, стил, лексика и терминология, точното, ясно, изчерпателно и обосновано формулиране на приоритетите в управлението на дейността на предприятието за което кандидатстват, при съобразяване с приложимата нормативна уредба.

**2.4.** Оценката се извършва по 5-степенна скала, както следва:

* 5 – напълно отговаря на изискванията;
* 4 – в голяма степен отговаря на изискванията;
* 3 – в средна степен отговаря на изискванията;
* 2 – в малка степен отговаря на изискванията;
* 1 – не отговаря на изискванията.

**2.5.** Кандидати, оценката от интервюто на които е по-ниска от „4“, не подлежат на класиране в конкурсната процедура.

**3. Крайната оценка**

Крайната оценка на кандидатите се получава като сума от оценките им по писмената част с тегло 40% и по устната част (интервюто) с тегло 60% по формулата: крайна оценка = (оценка от писмената част) х 0,4 + (оценка от устната част) х 0,6.

**ІV. Необходими документи за участие в конкурса:**

Документите за кандидатстване се подават в запечатан непрозрачен плик с ненарушена цялост и с надпис „За участие в конкурс за избор на член на Съвета на директорите на **"ВАЗОВСКИ МАШИНОСТРОИТЕЛНИ ЗАВОДИ" ЕАД,**както и „Име на кандидата, адрес за кореспонденция, телефон и имейл адрес за връзка“ или по електронен път, адресирани до председателя на Комисията за номиниране и провеждане на конкурсната процедура, и включват:

1. Заявление за участие в конкурсната процедура (**Приложение № 1**).
2. Автобиография (CV).
3. Копие от диплома за висше образование с придобита образователно-квалификационна степен „магистър“ за някои от специалностите в посочените професионални направления по т. 1.1;
4. Документи, удостоверяващи необходимия професионален опит (трудова книжка, служебна книжка или осигурителна книжка, извадка от ТРРЮЛНЦ или други документи, удостоверяващи професионалния опит).
5. Декларация по образец за удостоверяване липсата/наличието на обстоятелства по чл. 20, ал. 1, т. 3-8 и т. 13 от Закона за публичните предприятия **(Приложение № 2)**
6. Референции, сертификати, удостоверения, свидетелства, протоколи и други документи, доказващи че кандидатът притежава опита, уменията и компетентностите по т. I.

**V. Място и срок за подаване на документите за участие в конкурса**

 Подаването на заявлението и приложенията към него се извършва лично от всеки кандидат или чрез пълномощник, както и чрез куриерска служба в деловодството на ДКК ЕАД на адрес: гр. София, 1113, кв. „Изгрев“, ул. „Тинтява“ № 86, всеки работен ден от 9:00 ч. до 17:00 ч. Срокът за подаване на документите е 10 (десет) календарни дни, считано от деня следващ датата на обявяване на публичната покана на интернет страницата на ДКК ЕАД. За подадени в срок документи се приемат тези, които са постъпили в деловодството на ДКК ЕАД до крайния срок за подаване на документи. В деловодството върху плика се отбелязва входящ номер, дата и час на подаване. Когато срокът изтича в неработен ден, този ден не се брои и срокът изтича следващия работен ден.

**Приложения:**

1. Заявление за участие в конкурса - образец - *Приложение № 1*;

2. Декларация по чл. 20, ал. 1, т. 3-8, т. 13 от ЗПП - образец - *Приложение № 2*;

3. Информация за "ВАЗОВСКИ МАШИНОСТРОИТЕЛНИ ЗАВОДИ" ЕАД.

1. Съгласно § 1, т. 7 от Допълнителните разпоредби на ЗПП, ДКК ЕАД е орган, упражняващ правата на държавата [↑](#footnote-ref-1)